బైబిల్
పాత నిబంధన భాగం హెబ్రీయ భాషలో వ్రాయబడగా, క్రొత్త నిబంధన భాగం క్రీస్తు శకంలో గ్రీకు భాషలో వ్రాయబడింది. బైబిలులోని ప్రతి వాక్యానికి అదే అధ్యాయానికి లేదా వేరే అధ్యాయానికి లేదా వేరే పుస్తకానికి చెందిన మరో వాక్యంతో సంబంధం ఉంటుంది. ప్రపంచంలో అత్యధికంగా అమ్ముడయ్యే పుస్తకాల్లో బైబిలు మొదటిది అని చెప్పడంలో సందేహం లేదు. అత్యధిక విమర్శకులు కలిగిన పుస్తకం కూడా బైబిలే. క్రైస్తవుల నమ్మకం ప్రకారం బైబిలు పదునైన రెండంచుల ఖడ్గం. బైబిలు చేతిలో ఉంటే ధైర్యంగా ఉంటుందని, రక్షణగా ఉంటుందని, ఎక్కడికి వెళ్ళినా లేదా విజయం సిద్ధిస్తుందని క్రైస్తవులు నమ్ముతారు. బైబిలులోని పాత నిబంధన గ్రంథములోని వృత్తాంతాలు చరిత్ర సంఘటనలు కాకపోయినా సామాజిక పరిస్థితులు చూపిస్తాయి. ఏసు క్రీస్తు జీవితము చరిత్రయే అయినా క్రొత్త నిబంధన లిఖించబడినది ఏసు క్రీస్తు మరణించిన తర్వాత కాలంలోనే. హిందూ వేదాలవలే బైబిలు కూడా త్రైత సిద్ధాంతమునకు చెందినది.
బైబిల్ పుస్తకంలో సందేహాలు
బైబిలు ప్రకారం ఏసేపు (Joseph) కు కన్యక అయిన మేరీ (Mary) ప్రధానం చేయబడింది. కాని ఆమె ఏనాడు అతనితో కాపురం చేయలేదు. మేరీ తనకు వచ్చిన స్వప్న దర్శనంలో 'పురుషుని ఎరుగని నేను గర్భము ఎలా ధరింతును?' అని దేవదూతను అడిగితే 'పరిశుద్ధాత్మ వల్ల ధరిస్తావు' అని దేవదూత అన్నాడు. అంటే మరియకు ఏ పురుషునితోనూ లైంగిక సంబంధం లేదని తెలుస్తోంది. దివ్య ఖుర్ ఆన్ 19:20, 21 లో కూడా కన్య మరియ గర్భమున యేసు జన్మిస్తాడని వ్రాయబడియుంది. నాస్టిక్ (Gnostic) ప్రతులు కూడా మేరీ కన్యక అని చెబుతున్నాయి. కాని నేడు లోకరీతిగా ఆలోచించినప్పుడు పురుషుని ప్రమేయం లేకుండా స్త్రీ గర్భము ధరించడం అసాధ్యం. అందువల్ల "మరియ కన్య కాదు, ఆమె రహస్యంగా ఎవరితోనో సంభోగించిన ఫలితంగా క్రీస్తు జన్మించాడు" అని వాదించే క్ర్రైస్తవేతరులు లేకపోలేదు. కాని కన్యక గర్భం దాల్చడం అనే పూర్వ సిద్ధాంతం ఇతర మతాల్లో కూడా ఉంది.